AIŠKINAMASIS RAŠTAS

Dėl Molėtų rajono savivaldybei nuosavybės teise priklausančio žemės sklypo nuomos

**1. Parengto tarybos sprendimo projekto tikslai ir uždaviniai**

Molėtų rajono savivaldybė nuosavybės teise valdo 0,2589 ha kitos paskirties (naudojimo būdas – komercinės paskirties objektų teritorijos) žemės sklypą (unikalus Nr. 6252-0005-0027, kadastro Nr. 6252/0005:27), esantį Molėtų m., Ąžuolų g. 8 (toliau – žemės sklypas). Žemės sklype šiuo metu veikla nevykdoma. Tiek Molėtų kūno kultūros ir sporto centro patalpose, tiek sportui ir laisvalaikiui sukurtoje inžinerinėje infrastruktūroje, esančioje Molėtų m., Ąžuolų g. 10, tiek visose kitose miesto vietose sėkmingai galėtų vykti įvairios stovyklos, sporto ir kiti renginiai, tačiau nuolat iškyla apgyvendinimo problema.

Administracija parengė sprendimo projektą išnuomoti aukciono būdu žemės sklypą ir nustatyti sąlygą - išnuomotame žemės sklype galima tik viešbučių veikla. Turi būti pastatytas ne mažiau kaip 3 žvaigždučių, ne mažiau kaip 60 vietų viešbutis su maitinimo bloku, konferencijų sale. Žemės sklypo rinkos vertė 2020-01-01 17000 Eur. Vadovaujantis Lietuvos Respublikos Vyriausybės 1999 m. vasario 24 d. nutarimo Nr. 205 ,,Dėl žemės įvertinimo tvarkos“ 5.2 papunkčiu ir atsižvelgus į Molėtų rajono savivaldybės tarybos 2018 m. sausio 25 d. sprendimu Nr. B1-10 ,,Dėl nuomos mokesčio už valstybinę žemę tarifų nustatymo“ nustatytus valstybinės žemės nuomos mokesčio tarifus: komercinės paskirties žemei – 1,0 proc. vidutinės rinkos vertės, paskaičiuotas pradinis metinis žemės nuomos mokesčio dydis – 170 Eur. Ekonomiškai pagrįsta tokios paskirties pastatų naudojimo trukmė 80 metų.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 3 punktas, 16 straipsnio 2 dalies 26 punktas, 48 straipsnio 2 dalis;

Lietuvos Respublikos žemės įstatymo 14 straipsnio 2 dalis, 18 straipsnis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalis, 15 straipsnio 8 dalis;

Lietuvos Respublikos Vyriausybės 1999 m. vasario 24 d. nutarimo Nr. 205 ,,Dėl žemės įvertinimo tvarkos“ 5.2 papunktis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – išnuomotame žemės sklype pastačius viešbutį būti išspręsta miesto svečių apgyvendinimo problema, būtų efektyviau išnaudota sukurta inžinerinė infrastruktūra, Molėtų kūno kultūros ir sporto centras, rajono smulkieji verslininkai turėtų ekonominę naudą.

Neigiamų pasekmių nenumatoma.

**4. Priemonės sprendimui įgyvendinti**

Bus skelbiamas žemės sklypo aukcionas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.